钦定古今图书集成/明伦汇编/官常典/第092卷 > 楚荣宪王似
## 钦定古今图书集成/明伦汇编/官常典/第092卷 > 楚荣宪王似

按《宋史》本传：似，帝第十三子。初为集庆军节度使，和
国公，进普宁郡王。元符元年出阁，封简王。似於哲宗
为母弟，哲宗崩，皇太后议所立，宰相章惇以似对。后
曰：“均是神宗子，何必然？”乃立端王。徽宗定位，加司徒，
改镇武昌、武成，徙封蔡，拜太保，移镇保平、镇安，又改
凤翔、雄武。以王府史语言指斥，送大理寺验治。似上
表待罪。左司谏江公望上疏，以为：“亲隙不可开，开则
言可离贰；疑迹不可显，显则事难磨灭。陛下之得天
下也，章惇尝持异议，已有隙迹矣。蔡王出于无心，年
尚幼小，未达祸乱之萌，恬不以为恤。陛下一切包容，
已开之隙复涂，已显之迹复泯矣。恩意渥缛，懽然不失兄弟之情。若以暧昧无根之语，加诸至亲骨肉之
间，则有魏文相煎太急之讥，而忘大舜亲爱之道，岂
治世之美事邪？臣愿陛下密诏有司，凡无根之言勿
形案牍。倘有瑕可指，一入胸次，则终身不忘，迹不可
泯，隙不可涂，则骨肉离矣。一有浸淫旁及蔡王之语，
不识陛下将何以处之？陛下何颜见神考于太庙乎？”
疏入，公望罢知淮阳军。徽宗虽出公望，然颇思其言，
止治其左右。崇宁中，徙镇荆南武宁。崇宁五年薨，赠
太师、尚书令兼中书令、冀州牧、韩王，改封楚王，谥荣
宪。子有恭，定国军节度使、永宁郡王。